Μαρίσκα Χάργκιτεϊ

Η **Μαρίσκα Μαγκντόλνα Χάργκιτεϊ** (αγγλικά: Mariska Magdolna Hargitay) (23 Ιανουαρίου 1964 - ) είναι Αμερικανίδα ηθοποιός και παραγωγός. Η Χάργκιτεϊ υποδύεται την Ολίβια Μπένσον στη σειρά του NBC *[[Νόμος και Τάξη: Ειδική Ομάδα|Νόμος και τάξη: Ειδική ομάδα]]* από το 1999, η οποία είναι ο μακροβιότερος χαρακτήρας στο μακροβιότερο αμερικανικό δράμα σε ζώνη υψηλής τηλεθέασης. Από το 2013 συγκαταλέγεται στις πιο ακριβοπληρωμένες ηθοποιούς της τηλεόρασης. Οι διακρίσεις της περιλαμβάνουν ένα Βραβείο Έμμυ Ζώνης Υψηλής Τηλεθέασης και μια Χρυσή Σφαίρα, ενώ το 2013, έλαβε ένα αστέρι στη Λεωφόρο της Δόξας στο Χόλυγουντ . Είναι επίσης γνωστή για το φιλανθρωπικό της έργο και τον ακτιβισμό της.

Η Χάργκιτεϊ γεννήθηκε στη Σάντα Μόνικα της Καλιφόρνιας και είναι κόρη του μποντιμπίλντερ και ηθοποιού Μίκι Χάργκιτεϊ και της ηθοποιού Τζέιν Μάνσφιλντ. Φοίτησε στο λύκειο Μέριμαουντ στο Λος Άντζελες και γράφτηκε στη Σχολή Θεάτρου, Κινηματογράφου και Τηλεόρασης του UCLA, εγκαταλείποντάς την πριν την ολοκληρώσει για να ακολουθήσει την υποκριτική. Τα πρώτα της έργα περιλαμβάνουν τις σειρές *Φάλκον Κρεστ* (1988), *Tequila and Bonetti* (1992), *Can't Hurry Love* (1995–1996) και *[[Στην Εντατική|Στην εντατική]]* (1997–1998) και τη δραματική ταινία *[[Αφήνοντας το Λας Βέγκας]]* (1995). Εκτός από το *Νόμος και τάξη*, είναι συμπαραγωγός και του ντοκιμαντέρ του HBO *I Am Evidence* (2017).

Η Χάργκιτεϊ ίδρυσε το ίδρυμα Joyful Heart Foundation, το οποίο παρέχει υποστήριξη σε άτομα που έχουν υποστεί σεξουαλική κακοποίηση και έγινε πιστοποιημένη σύμβουλος βιασμού. Έχει συμμετάσχει σε πρωτοβουλίες για την υποστήριξη των καταφυγίων για την ενδοοικογενειακή βία, την ευαισθητοποίηση σχετικά με μη δοκιμασμένα κιτ βιασμού και έχει συμβάλει και σε άλλες πρωτοβουλίες.

## Τα πρώτα χρόνια
αριστερά|μικρογραφία| Οι γονείς της Χάργκιτεϊ, γύρω στο 1960
Η Χάργκιτεϊ γεννήθηκε στο νοσοκομείο Providence Saint John's Health Center στη Σάντα Μόνικα της Καλιφόρνιας. Ήταν κόρη της ηθοποιού και συμβόλου του σεξ της δεκαετίας του 1950, Τζέιν Μάνσφιλντ. Ο πατέρας της ήταν ο ουγγρικής καταγωγής πρώην Μίστερ Υφήλιος, Μίκι Χάργκιτεϊ. Το μικρό και το μεσαίο όνομά της είναι ουγγρικά και αναφέρονται στη Μαρία Μαγδαληνή (το Μαρίσκα είναι υποκοριστικό του Μαρία). Μεγάλωσε ως καθολική και έχει δύο μεγαλύτερα αδέρφια, τον Μίκλος και τον Ζόλταν, καθώς και τρία ετεροθαλή αδέρφια, την Τζέιν Μαρί Μάνσφιλντ και τον Αντόνιο (Τόνι) Σίμπερ (από τον πρώτο και τον τρίτο γάμο της μητέρας της, αντίστοιχα) και την Τίνα Χάργκιτεϊ (από τον πρώτο γάμο του πατέρα της). Οι γονείς της Χάργκιτεϊ χώρισαν τον Μάιο του 1963, αλλά ένας δικαστής αργότερα έκρινε άκυρο το διαζύγιό τους, που είχε βγει στο Μεξικό. Συμφιλιώθηκαν λίγους μήνες πριν από τη γέννηση της Χάργκιτεϊ τον Ιανουάριο του 1964, αλλά σύντομα ξαναχώρισαν. Τον Αύγουστο του 1964, η μητέρα της Χάργκιτεϊ υπέβαλε επιτυχώς αίτηση στο δικαστήριο να κρίνει νόμιμο το διαζύγιο του Μεξικού. Λίγες εβδομάδες αργότερα, η Μάνσφιλντ παντρεύτηκε τον σκηνοθέτη Ματ Σίμπερ, ο οποίος την είχε σκηνοθετήσει το 1964 σε μια παράσταση στο έργο *Στάση λεωφορείου* του Γουίλιαμ Ινγκ. Μέχρι το καλοκαίρι του 1966, ωστόσο, η Μάνσφιλντ και ο Σίμπερ είχαν υποβάλει αίτηση διαζυγίου.

Στις 29 Ιουνίου 1967, η Μάνσφιλντ έπαθε τροχαίο ατύχημα μεταξύ Νέας Ορλεάνης και Μπέι Σεντ Λούις του Μισισιπή. Το ατύχημα απέσπασε το πάνω μέρος του αυτοκινήτου, σκοτώνοντας ακαριαία τη Μάνσφιλντ, τον φίλο της, Σαμ Μπρόντι, και τον οδηγό. Η Μαρίσκα, τριάμισι ετών τότε, κοιμόταν στο πίσω μέρος του οχήματος και από το ατύχημα της έμεινε με μια ουλή σε σχήμα ζιγκ-ζαγκ στη μία πλευρά του κεφαλιού της. Τα αδέρφια της, Μίκλος και Ζόλταν, είχαν μόνο ελαφρά τραύματα. Μετά τον θάνατο της μητέρας τους, τα τρία αδέρφια μεγάλωσαν με τον πατέρα τους και την τρίτη του σύζυγο, Έλεν Σιάνο. Στη Χάργκιτεϊ δεν αρέσει να τη συγκρίνουν με τη διάσημη μητέρα της και, στα 18 της, είπε: «Ο μπαμπάς μου ήταν Μίστερ Υφήλιος, οπότε θα μου άρεσε να είμαι Μις Υφήλιος». Η Χάργκιτεϊ είπε ότι η πρόωρη απώλεια της μητέρας της άφησε "ένα κενό στη ζωή μου που δεν θα γεμίσει ποτέ. Δεν θα το ξεπεράσω ποτέ. Θα είμαι πάντα ένα κορίτσι που έχασε τη μαμά του". Ο πατέρας της Χάργκιτεϊ πέθανε τον Σεπτέμβριο του 2006 από πολλαπλούν μυέλωμα στο Λος Άντζελες της Καλιφόρνιας, σε ηλικία 80 ετών.

Ενώ ήταν μαθήτρια στο καθολικό γυμνάσιο Μέριμαουντ, η Χάργκιτεϊ ήταν ενεργή στο τσιρλίντινγκ, τις φοιτητικές εκλογές, τον αθλητισμό και το θέατρο. Της άρεσε η υποκριτική και γράφτηκε στο UCLA μετά την αποφοίτησή της από το λύκειο το 1982. Την ίδια χρονιά, η Χάργκιτεϊ στέφθηκε Μις Μπέβερλι Χιλς ΗΠΑ. Όταν ήταν πρωτοετής στο κολέγιο, είχε ατζέντη και έπαιξε αρκετούς μικρούς ρόλους. Παρακολούθησε τη σχολή UCLA School of Theatre Film and Television όπου ήταν μέλος της αδελφότητας ΚΚΓ. Εγκατέλειψε το κολέγιο πριν ολοκληρώσει το πτυχίο της. Η Χάργκιτεϊ φοίτσε στο Groundlings Theatre and School στο Λος Άντζελες.

## Καριέρα

### Οι πρώτοι ρόλοι
Αφού η Χάργκιτεϊ στέφθηκε Μις Μπέβερλι Χιλς, πήρε μέρος στα καλλιστεία για Μις Καλιφόρνια το επόμενο έτος και βγήκε τέταρτη επιλαχούσα. Το 1984, η Χάργκιτεϊ εμφανίστηκε στο μουσικό βίντεο του Ρόνι Μίλσαπ για το "She Loves My Car", το πρώτο κάντρι μουσικό βίντεο που προβλήθηκε στο MTV. Έναν χρόνο αργότερα πήρε έναν μικρό ρόλο στην ταινία τρόμου *Η επιδρομή των Γκούλις*. Η Χάργκιτεϊ έχει εμφανιστεί σε πολλά άλλα τηλεοπτικά προγράμματα, όπως: *Οι εφιάλτες του Φρέντι*, *Ellen*, *All-American Girl*, *[[Baywatch]]*, *Cracker*, *Gabriel's Fire*, *In the Heat of the Night*, *The Single Guy*, *Wiseguy*, και *Thirtysomething*. Η φωνή της εμφανίζεται στο βιντεοπαιχνίδι του 2005 *True Crime: New York City*. Η Χάργκιτεϊ έπαιξε επίσης έναν μικρό ρόλο στην ταινία του 1995 *[[Αφήνοντας το Λας Βέγκας]]*.

Η Χάργκιτεϊ αντικατέστησε για λίγο την Γκαμπριέλ Φιτζπάτρικ στο *[[Power Rangers: Η Ταινία|Power Rangers: Η ταινία]]*, αν και οι σκηνές της κόπηκαν από την ταινία όταν η Φιτζπάτρικ ανάρρωσε από την εγχείρησή της και επέστρεψε στην ταινία.

Το 1988, είχε έναν επαναλαμβανόμενο ρόλο ως Κάρλι Φιξ στη σαπουνόπερα *Φάλκον Κρεστ*. Έπαιξε την αστυνομικό Άντζελα Γκαρσία στη σειρά *Tequila and Bonetti* του 1992 και εμφανίστηκε στο επεισόδιο δύο μερών στον 4ο κύκλο της σειράς*[[Seinfeld]]*. Ήταν υποψήφια για τον χαρακτήρα της Ελέιν στην ίδια σειρά, πριν ξεκινήσει. Δύο χρόνια αργότερα, η Χάργκιτεϊ υποδύθηκε τη σέξι γειτόνισσα της διπλανής πόρτας, στην κωμική σειρά *Can't Hurry Love* του 1995. Το 1997, η Χάργκιτεϊ έπαιξε την ντετέκτιβ Νίνα Ετσεβέρια στη δραματική σειρά *Prince Street* και πήρε έναν επαναλαμβανόμενο ρόλο ως ανίκανη διοικητική υπάλληλος τον 4ο κύκλο της σειράς *[[Στην Εντατική|Στην εντατική]]*.

Η Χάργκιτεϊ είπε το 1986 ότι ποτέ δεν σκέφτηκε να ασχοληθεί με την τηλεόραση μέχρι που της προσφέρθηκε ένας ρόλος στη δραματική σειρά περιπέτειας *Downtown*. Μάλιστα, αντιμετώπισε δυσκολίες στην προσπάθειά της να ξεκινήσει καριέρα ως ηθοποιός του Χόλιγουντ. Η Χάργκιτεϊ συχνά συγκρινόταν με τη μητέρα της.

### ''Νόμος & τάξη: Ειδική μονάδα''
μικρογραφία|390x390px|Η Χάργκιτεϊ στα 60ά Βραβεία Γξράμι Ζώνης Υψηλής Τηλεθέασης (2008)
Το κάστινγκ για τους πρωταγωνιστικούς χαρακτήρες της αστυνομικής τηλεοπτικής δραματικής σειράς του NBC *[[Νόμος και Τάξη: Ειδική Ομάδα|Νόμος και τάξη: Ειδική ομάδα]]* έγινε την άνοιξη του 1999. Ο Ντικ Γουλφ, μαζί με στελέχη του NBC και της Studios USA, ήταν στις τελικές ακροάσεις για τους δύο πρωταγωνιστές, ου έγιναν στο Rockefeller Center. Ο τελευταίος γύρος είχε καταλήξει σε έξι φιναλίστ. Για τον γυναικείο πρωταγωνιστικό ρόλο - της ντετέκτιβ Ολίβια Μπένσον - ήταν υποψήφιες οι Σαμάνθα Μάθις, Ρέικο Έιλσγουορθ και η Χάργκιτεϊ. Για τον ανδρικό πρωταγωνιστικό ρόλο – του ντετέκτιβ Έλιοτ Στάμπλερ – οι φιναλίστ ήταν οι Τιμ Μάθισον, Τζον Σλάτερι και Κρίστοφερ Μελόνι. Ο Μελόνι και η Χάργκιτεϊ είχαν περάσει από ακρόαση στον τελευταίο γύρο μαζί, και μετά την αποχώρηση των ηθοποιών, επικράτησε μια στιγμή νεκρικής σιγής, μετά την οποία ο Γουλφ είπε: "Λοιπόν. Δεν υπάρχει αμφιβολία ποιους πρέπει να διαλέξουμε - τη Χάργκιτεϊ και τον Μελόνι". Το δίδυμο, που ο Γουλφ πίστευε ότι είχε την τέλεια χημεία από την πρώτη φορά που τους είδε μαζί, ήταν η πρώτη του επιλογή. Ο Γκαρθ Άνσιερ, τότε επικεφαλής του NBC Entertainment, συμφώνησε και το υπόλοιπο πάνελ έδωσε τη συγκατάθεσή του.

Η Χάργκιτεϊ εκπαιδεύτηκε ως υποστηρίκτρια θυμάτων βιασμού για να προετοιμαστεί για τον ρόλο της Μπένσον. Υποδύεται την Μπένσον από το 1999. Η Χάργκιτεϊ κέρδισε ένα Βραβείο Έμμυ και μια Χρυσή Σφαίρα για τον ρόλο αυτό. Έλαβε βραβείο TFT Distinguished Alumni Award του UCLA το 2011 και τιμήθηκε στην τελετή έναρξης του πανεπιστημίου τον Ιούνιο. Κατά τους τελευταίους μήνες της εγκυμοσύνης της το 2006, η Χάργκιτεϊ πήρε άδεια μητρότητας από τη σειρά και αντικαταστάθηκε προσωρινά από την Κόνι Νίλσεν.

Στα τέλη Δεκεμβρίου 2008, η Χάργκιτεϊ υπέστη μερική πνευμοθώρακα μετά από πτώση κατά τη διάρκεια ενός ακροβατικού στα γυρίσματα της σειράς. Υποβλήθηκε σε χειρουργική επέμβαση τον Ιανουάριο και επέστρεψε στη δουλειά λίγο αργότερα. Στις 3 Μαρτίου 2009, νοσηλεύτηκε μετά από πόνους στο στήθος που σχετίζονταν με τον τραυματισμό και έχασε ένα επεισόδιο τους 10ου κύκλου. Τον Μάιο του 2009, μετά τον 10ο κύκλο της σειράς, τα συμβόλαια των Χάργκιτεϊ και Μελόνι έληξαν. Εκείνη την εποχή φέρεται να έβγαζαν 375.000–385.000 δολάρια ανά επεισόδιο. Τον Απρίλιο, στη διάρκεια διαπραγματεύσεων για νέο συμβόλαιο, το δίδυμο προσπάθησε να λάβει ποσοστό από τα κέρδη της σειράς, όπως είχαν κάνει στο παρελθόν άλλοι σημαντικοί ηθοποιοί του *Νόμος και τάξη*. Φημολογήθηκε ότι το NBC απείλησε να αντικαταστήσει τους Χάργκιτεϊ και Μελόνι αν επέμεναν στις απαιτήσεις τους. Ωστόσο, δύο μήνες αργότερα ανακοινώθηκε επίσημα ότι τα συμβόλαια και των δυο τους είχαν ανανεωθεί για δύο ακόμη χρόνια. Όταν επρόκειτο να προβληθεί ο 13ος κύκλος, οι αρχικές αναφορές έδειχναν ότι η Χάργκιτεϊ θα εμφανιζόταν μόνο στα πρώτα 13 επεισόδια. Ωστόσο, ο πρόεδρος του NBC Μπομπ Γκρίνμπλατ διευκρίνισε αργότερα ότι θα έπαιζε σε κάθε επεισόδιο του κύκλου.

Από τον Αύγουστο του 2012, η Χάργκιτεϊ κέρδιζε περίπου 400.000–500.000 δολάρια ανά επεισόδιο της σειράς. Το 2013 και το 2014, κατατάχθηκε από το περιοδικό *[[Forbes]]* ως η δεύτερη πιο ακριβοπληρωμένη τηλεοπτική ηθοποιός, μόνο μετά τη Σοφία Βεργκάρα του *[[Modern Family]]*. Η Χάργκιτεϊ συνεχίζει να θεωρείται μια από τις πιο ακριβοπληρωμένες τηλεοπτικές ηθοποιούς στον κόσμο, κερδίζοντας πολύ περισσότερα από 500.000 δολάρια ανά επεισόδιο.

Το 2013, η Χάργκιτεϊ βραβεύτηκε με το 2.511ο αστέρι της Λεωφόρου της Δόξας στο Χόλυγουντ. Το αστέρι της τοποθετήθηκε δίπλα στο αστέρι της μητέρας της, το οποίο βρίσκεται στο νούμερο 6328 της λεωφόρου Hollywood Boulevard. Τον Ιούλιο του 2021, η Χάργκιτεϊ υπέστη κάταγμα στον αστράγαλο μετά από πτώση στη βροχή ενώ έφευγε από την προβολή της ταινίας *[[Black Widow (ταινία)|Black Widow]]*. Ο τραυματισμός της προκάλεσε μικρές σεναριακές αλλαγές και γράφτηκε στην πρεμιέρα του 23ου κύκλου της σειράς.

### Άλλες δουλειές
Τον Ιανουάριο του 2007, η Χάργκιτεϊ και ο μεγαλύτερος γιος της εμφανίστηκαν σε μια διαφήμιση του *Got Milk?*

Στα MTV Video Music Awards 2015, η Χάργκιτεϊ κέρδισε το Βραβείο "Βίντεο της Χρονιάς", το οποίο μοιράστηκε με την Τέιλορ Σουίφτ και όλες τις διασημότητες που εμφανίστηκαν στο μουσικό βίντεο για το τραγούδι της Σουίφτ "Bad Blood".

Η Χάργκιτεϊ έκανε την παραγωγή στο ντοκιμαντέρ *I Am Evidence* που κυκλοφόρησε από το HBO το 2018, με θέμα τα χιλιάδες μη ελεγμένα κιτ βιασμού. Η Χάργκιτεϊ χαρακτήρισε αυτή την έλλειψη ελέγχου «την πιο ξεκάθαρη και συγκλονιστική απόδειξη του πώς αντιμετωπίζουμε αυτά τα εγκλήματα στη χώρα μας». Η ταινία έλαβε βραβείο καλύτερου ντοκιμαντέρ στα 40α Βραβεία Έμμυ, χαρίζοντας στη Χάργκιτεϊ το δεύτερο Έμμι της και το πρώτο της ως παραγωγός.

Η Χάργκιτεϊ ήταν προσκεκλημένη αφηγήτρια στην ετήσια εκδήλωση Candlelight Processional της Disney, στις 19–20 Δεκεμβρίου 2022.

Την ίδια χρονιά, προβλήθηκε το 3ο επεισόδιο της σειράς ντοκιμαντέρ *Gutsy* όπου πήρε μέρος η Χάργκιτεϊ, στην οποία η Χίλαρι και η Τσέλσι Κλίντον παίρνουν συνεντεύξεις από γυναίκες που κάνουν θετικές αλλαγές στον κόσμο.

## Άλλες δραστηριότητες

### Ίδρυμα
Η Χάργκιτεϊ είναι ο ιδρύτρια και πρώην πρόεδρος του ιδρύματος Joyful Heart Foundation, φορέα που ιδρύθηκε το 2004 για να παρέχει υποστήριξη σε επιζώντες σεξουαλικής επίθεσης, ενδοοικογενειακής βίας, παιδικής κακοποίησης, κακοποίησης ηλικιωμένων και εμπορίας ανθρώπων. Σύμφωνα με την ίδια, η έμπνευση ήρθε μετά από μια επαφή που είχε με ένα κοπάδι δελφινιών που την περικύκλωσαν ενώ κολυμπούσε στα ανοιχτά της Χαβάης σε ηλικία 15 ετών.

Τον Νοέμβριο του 2009, η Χάργκιτεϊ και το Joyful Heart Foundation κατασκεύασαν κιτ θεραπείας και ευεξίας για γυναίκες που υπέστησαν ενδοοικογενειακή βία και βρίσκονταν επί του παρόντος στα καταφύγια της κομητείας του Λος Άντζελες. Δημιούργησαν αρκετά κιτ για να δώσουν ένα σε καθεμία από περίπου 600 γυναίκες. Στην Καλιφόρνια, ο προϋπολογισμός των κοινωνικών υπηρεσιών για την ενδοοικογενειακή βία βρισκόταν σε μεγάλη κρίση και τα καταφύγια αναγκάζονταν να απομακρύνουν τις γυναίκες. Η Χάργκιτεϊ και το ίδρυμά της πρόσφεραν χρήματα για τον σκοπό αυτό. Η Χάργκιτεϊ έχει συνεργαστεί με την αστυνομία του Μίσιγκαν και τον εισαγγελέα της κομητείας του Γουέιν για να ευαισθητοποιήσει το κοινό σχετικά με τα στατιστικά στοιχεία των μη ελεγμένων κιτ βιασμού. Η Χάργκιτεϊ εμφανίστηκε σε δημόσια ανακοινωθέντα κατά τον 17ο κύκλο της σειράς του NBC *The More You Know* το 2006 και ξανά την άνοιξη του 2009. Είναι επίτιμο μέλος του διοικητικού συμβουλίου του Ιδρύματος Έρευνας για το Πολλαπλούν Μυέλωμα.

Από τον Νοέμβριο του 2010, το Joyful Heart Foundation έχει στείλει πάνω από 5.000 γυναίκες και παιδιά σε θεραπευτικά προγράμματα στη Νέα Υόρκη, το Λος Άντζελες και τη Χαβάη, τα οποία συνδυάζουν γιόγκα, διαλογισμό, μασάζ, τήρηση ημερολογίου και κολύμπι με δελφίνια.

Σύμφωνα με τη Χάργκιτεϊ, το Ίδρυμα έχει συγκεντρώσει 20 εκατομμύρια δολάρια και έχει βοηθήσει περίπου 5.000 επιζήσασες από τον Απρίλιο του 2011. Αναφορά στο Joyful Heart Foundation έγινε στα επεισόδια του *[[Νόμος και Τάξη: Ειδική Ομάδα|Νόμος και τάξη: Ειδική ομάδα]]*, μέσω ενός περιδέραιου στον 13ο κύκλο της σειράς. Το Ίδρυμα συνεργάζεται με διάφορες εταιρείες για τη δημιουργία προϊόντων που υποστηρίζουν τον σκοπό αυτό.

### Συνεχής ακτιβισμός και συμβουλευτική για βιασμό
Στις 27 Σεπτεμβρίου 2011, η Χάργκιτεϊ δώρισε 100.000 δολάρια στο UCLA School of Theatre Film and Television για υποτροφίες. Το 2012, η Χάργκιτεϊ έκανε εκστρατεία για την επαναφορά του νόμου για τη βία κατά των γυναικών (VAWA).

Ο χαρακτήρας της Χάργκιτεϊ, Ολίβια Μπένσον, εμπλεκόταν σε μεγάλο βαθμό σε υποθέσεις βιασμού και ενδοοικογενειακής βίας στη Νέα Υόρκη. Σε πολλά επεισόδια υπερασπίστηκε τις γυναίκες, γιατί γνώριζε το τραύμα που είχαν βιώσει. Μερικές γυναίκες που παρακολούθησαν την εκπομπή ένιωσαν σύνδεση μαζί της, κάτι που τις οδήγησε να στείλουν γράμματα στη Χάργκιτεϊ γιατί πίστευαν ότι μπορούσε να τα αξιοποιήσει. Δεδομένου ότι η Χάργκιτεϊ έλαβε αυτά τα γράμματα από γυναίκες, ήξερε ότι έπρεπε να χρησιμοποιήσει την πλατφόρμα της για να κάνει κάτι ουσιαστικό. Όπως και έκανε. Η Χάργκιτεϊ έγινε πιστοποιημένη σύμβουλος βιασμού. Έτσι, κατάφερε να μιλήσει σε αυτές τις γυναίκες, να τις κάνει να νιώσουν καλύτερα και να τους γνωστοποιήσει ότι δεν είναι μόνες βοηθώντας τα θύματα να μπορέσουν να συνεχίσουν τη ζωή τους. Το 2024, σε ένα προσωπικό δοκίμιο που δημοσιεύτηκε από το περιοδικό *[[People]]*, αποκάλυψε ότι και η ίδια είχε υπάρξει θύμα.

## Προσωπική ζωή
Στις 28 Αυγούστου 2004, στη Σάντα Μπάρμπαρα της Καλιφόρνιας, η Χάργκιτεϊ παντρεύτηκε τον Πίτερ Χέρμαν, έναν ηθοποιό τον οποίο γνώρισε στα γυρίσματα του *[[Νόμος και Τάξη: Ειδική Ομάδα|Νόμος και τάξη: Ειδική ομάδα]]*, όπου παίζει τον επαναλαμβανόμενο ρόλο του δικηγόρου υπεράσπισης Τρέβορ Λάνγκαν. Στις 28 Ιουνίου 2006, η Χάργκιτεϊ γέννησε τον γιο τους, Όγκαστ, με επείγουσα καισαρική τομή. Τον Απρίλιο του 2011, αυτή και ο σύζυγός της υιοθέτησαν ένα κοριτσάκι, την Αμάγια, και παρευρέθηκαν στη γέννησή της. Τον Οκτώβριο του 2011, αυτή και ο σύζυγός της υιοθέτησαν έναν γιο, τον Άντριου, ο οποίος είχε γεννηθεί το 2011.

Η Χάργκιτεϊ μιλά πέντε γλώσσες: αγγλικά, γαλλικά, ουγγρικά, ισπανικά και ιταλικά. Είναι νονά της Σοφίας, ενός από τα παιδιά του συμπρωταγωνιστή της Κρίστοφερ Μελόνι. Η ηθοποιός Χίλαρι Σουάνκ είναι νονά της δικής της κόρης. Το 2010, σε μια συνέντευξη στο περιοδικό *Good Housekeeping*, η Χάργκιτεϊ δήλωσε ότι θεωρεί τον εαυτό της χριστιανή.

## Φιλμογραφία

## Παραπομπές

## Βιβλιογραφία

* 

## Εξωτερικοί σύνδεσμοι

* Joyful Heart Foundation , που ιδρύθηκε από τη Χάργκιτεϊ
* 

Κατηγορία:Αμερικανίδες ηθοποιοί τηλεόρασης
Κατηγορία:Αμερικανίδες ηθοποιοί κινηματογράφου
Κατηγορία:Βραβεία Έμμυ Ζώνης Υψηλής Τηλεθέασης (νικητές-Α' Γυναικείος Ρόλος)